Ανοιχτό είναι το ενδεχόμενο κατάργησης του σχεδίου της Ε.Ε. για υποχρεωτικές ποσοστώσεις στην υποδοχή προσφύγων, σύμφωνα με δημοσίευμα του Guardian.

Όπως αναφέρει δημοσίευμα της βρετανικής εφημερίδας, ο πρόεδρος του Ευρωπαϊκού Συμβουλίου, Ντόναλντ Τουσκ, θα υποστηρίξει ενώπιων των ηγετών της Ε.Ε. στη Σύνοδο Κορυφής της Πέμπτης ότι οι υποχρεωτικές ποσοστώσεις είναι «διχαστικές και αναποτελεσματικές», σε μία «σαφή ένδειξη ότι είναι έτοιμος να εγκαταλείψει την πολιτική που δημιούργησε διχασμούς στην ήπειρο».

Σύμφωνα με τον Guardian, ο Τουσκ θα ορίσει προθεσμία έξι μηνών στους ηγέτες της Ε.Ε. προκειμένου να καταλήξουν σε ομόφωνη συμφωνία σχετικά με τις μεταρρυθμίσεις του ευρωπαϊκού συστήματος ασύλου, αλλά θα προτείνει εναλλακτικές λύσεις εάν δεν υπάρξει συναίνεση.

«Αν δεν υπάρξει λύση... συμπεριλαμβανομένου του θέματος των υποχρεωτικών ποσοστώσεων, ο πρόεδρος του Ευρωπαϊκού Συμβουλίου θα παρουσιάσει έναν τρόπο για να προχωρήσουμε μπροστά», αναφέρει ένα προσχέδιο επιστολής του Τουσκ προς τις ευρωπαϊκές χώρες που επικαλείται ο Guardian.

Όπως επισημαίνει πάντως η εφημερίδα, η πρόταση του Τουσκ αναμένεται να συναντήσει αντιστάσεις από άλλα ευρωπαϊκά όργανα, όπως η Ευρωπαϊκή Επιτροπή.

Η κατάργηση του σχεδίου «είναι πιθανόν να προκαλέσει αναστάτωση στην Ιταλία και στην Ελλάδα, χώρες που είχαν ζητήσει από τις υπόλοιπες χώρες της Ε.Ε. να τις βοηθήσουν να αντιμετωπίσουν τον μεγάλο αριθμό προσφύγων και μεταναστών τα τελευταία χρόνια» εκτιμά ο Guardian, προσθέτοντας πως η Γερμανία και η Σουηδία αναμένεται επίσης να αντιδράσουν σε οποιοδήποτε σχέδιο που θα μείωνε τη βοήθεια που προσφέρουν άλλα κράτη-μέλη.